SKRIFTLIG FORESPØRGSEL E-1550/02

af María Sornosa Martínez (PSE) til Kommissionen

(3. juni 2002)

Om: Indvirkning på miljøet i lokaliteter af fællesskabsbetydning og særlige bevaringsområder for fugle i forbindelse med omledningen af floderne Júcar og Vinalopó (Valencia-regionen)

Kommissionen har for nylig besluttet at henlægge sag nr. 2000/4266 vedrørende en klage indbragt af Coordinadora del Río Júcar over indvirkningerne på miljøet som følge af vandomledningsprojektet Júcar-Vinalopó. Der er imidlertid fortsat et markant modsætningsforhold mellem den udpegelse af lokaliteter af fællesskabsbetydning og særlige bevaringsområder, som lokalregeringen i Valencia har foretaget, og omledningsprojektets placering ifølge de seneste planer, idet projektet stadig har direkte følger for disse områder (hvilket der er fremført vægtige argumenter for i klagernes skrivelse til Kommissionen af 12. april 2002).

De områder, der foreslås udpeget som bevaringsområder, og som vil blive berørt af omledningsprojektet, er:

- fuglebevaringsområdet Sierra Martes-Muela de Cortes, hvor de første 12 km forventes at blive berørt

- område nr. 42, Muela de Cortes y el Caroche (lokalitet af fællesskabsbetydning)

- område nr. 52, Sierra de Enguera (lokalitet af fællesskabsbetydning)

- område nr. 62, Els Alforins (lokalitet af fællesskabsbetydning).

Mener Kommissionen ikke, at lokalregeringen i Valencia-regionen, når den foreslår disse områder optaget i Natura 2000-nettet som henholdsvis fuglebevaringsområde og lokalitet af fællesskabsbetydning, samtidig bør sikre, at omledningsprojektet ikke indvirker på miljøet og biodiversiteten i disse områder?

Mener Kommissionen ikke, at sag nr. 2000/4266 bør tages op igen med henblik på at sikre, at der ikke anvendes EU-midler (fra EFRU og Samhørighedsfonden) til projekter, som har konsekvenser for områder optaget i Natura 2000-nettet eller arter, der er beskyttet i henhold til EU-lovgivningen?

Er Kommissionen bekendt med årsagerne til, at i hvert fald ovennævnte område Sierra Martes-Muela de Cortes overhovedet ikke er omtalt i det spanske miljøministeriums miljøvurderingserklæring?

Kan Kommissionen gøre nærmere rede for de informationskilder, den har benyttet, samt de kontakter, den har haft med de officielle myndigheder i forbindelse med undersøgelserne af det her omhandlede projekts indvirkning på miljøet?

Samlet svarafgivet på Kommissionens vegne af Margot Wallströmpå skriftlige forespørgsler E-1549/02 og E-1550/02

(17. juli 2002)

Kommissionen har behandlet en klage, som er registreret under referencenummer 2000/4266, i forbindelse med projektet vedrørende omledningen af floderne Júcar og Vinalopó og følgevirkningerne heraf for miljøet. Sagen har været genstand for udveksling af oplysninger med de spanske myndigheder. Det ærede medlem er som svar på sin seneste skriftlige forespørgsel E-3668/01(1) om dette emne blevet underrettet om konklusionerne af sagens behandling.

Konklusionerne er ligeledes tilgået den klagende part. Denne har skriftligt insisteret på, at sagen ikke blev henlagt. Klageren har ligeledes fremsendt yderligere oplysninger til imødegåelse af de argumenter, der er blevet fremført af de spanske myndigheder. Det skal bemærkes, at Kommissionen ikke har besluttet at henlægge sagen, og at klage nr. 2000/4266 forsat er åben. Kommissionen er i gang med at gennemgå de nye oplysninger, der er fremkommet i sagen.

Det fremgår af undersøgelsen, at det pågældende projekt blev indledt, inden de spanske myndigheder havde udpeget det særligt beskyttede fugleområde Sierra de Martés Muela de Cortés. De omtalte lokaliteter af fællesskabsbetydning, der skal indgå i Natura 2000-nettet, er ligeledes først blevet foreslået af de spanske myndigheder, efter at erklæringen om projektets miljømæssige virkninger forelå. Hvorom alting er, oplyser de spanske myndigheder, at de pågældende områders økologiske og naturbevarelsesmæssige værdier er blevet taget i betragtning under proceduren for vurdering af de miljømæssige virkninger, som projektet har været gjort til genstand for.

De spanske myndigheder oplyser, at projektet har været genstand for en række ændringer som følge af de kommentarer, der blev modtaget i høringsperioden, for at undgå negative virkninger på miljøet. De spanske myndigheder har undersøgt forskellige alternativer og valgt den løsning, der forekom mindst skadelig for miljøet. De har ligeledes truffet korrigerende forholdsregler. Det skal bemærkes, at den endelige løsning indebærer, at 61 % af de i alt 67 kilometer rørledning graves ned, mens de resterende 39 % skal forløbe i tunneler.

For så vidt angår vandstanden i søen i Albufera-naturparken, opererer vandplanen for Júcar-flodbækkenet, som den spanske regering har vedtaget, med en reserve på 100 kubikhektometer (hm3) vand pr. år for at sikre Albufera de nødvendige vandmængder, således som det er tilkendegivet i miljøindvirkningserklæringen.

Rapporten fra det spanske ornitologiske selskab (SEO), som det ærede medlem henviser til, gør opmærksom på de ornitologiske værdier i det pågældende område. Den er da også fra Kommissionens side gjort til genstand for en nærmere undersøgelse.

Det skal understreges, at Kommissionen ved behandlingen af denne sag har gransket alle de informationer, den har haft til rådighed, samt de informationer, der er indsendt af de spanske myndigheder, og endelig de oplysninger, der er fremlagt af den klagende part og det ærede medlem.

(1) EFT C 172 E af 18.7.2002, s. 107.